**УТВЪРЖДАВАМ /П/**

**АНТОНИЯ СТОИМЕНОВА**

*ДИРЕКТОР НА*

*ОБЛАСТНА ДИРЕКЦИЯ*

*„ЗЕМЕДЕЛИЕ “ - СОФИЯ ОБЛАСТ*

**ПРАВИЛА**

**за работа на дисциплинарния съвет при Областна дирекция „Земеделие” — София област**

Настоящите правила за работа на дисциплинарния съвет при Областна дирекция „Земеделие” — София област се създават на основание чл. 95, ал. 2 от Закона за държавния служител.

**1. Структура на дисциплинарния съвет**

**Чл. 1.** Дисциплинарния съвет при Областна дирекция „Земеделие” — София област се състои от пет редовни и двама резервни членове, които са държавни служители. Най-малко един от редовните членове на дисциплинарния съвет трябва да е с юридическо образование, освен в случаите, когато в администрацията няма държавен служител с такова образование.

**Чл. 2.** Дисциплинарният съвет се назначава от органа по назначаването за срок от три години, като членовете му са несменяеми за времето на своя мандат, освен ако бъдат освободени от съвета по тяхно искане, бъдат дисциплинарно наказани или бъде прекратено служебното им правоотношение. В заповедта за назначаването се определят председателят и заместник-председателят, както и правилата за работа на съвета.

**Чл. 3.** Дисциплинарният съвет разглежда дисциплинарните дела в състав от всички редовни членове на съвета. При отсъствие на редовен член, както и в случаите, когато срещу него е образувано дисциплинарно дело, органът по назначаването определя кой от резервните членове трябва да го замести.

**II. Процедура пред дисциплинарния съвет**

**Чл. 4.** Дисциплинарният съвет се свиква от председателя, а при негово отсъствие от заместник председателя, на основание издадена заповед от органа по назначаване за образуване на дисциплинарно производство срещу даден служител.

**Чл. 5.** Председателят на дисциплинарния съвет свиква заседание в срок, определен в заповедта на органа по назначаване.

**Чл. 6.** (1) Производството по разглеждане на дисциплинарното дело продължава в срок, не по-дълъг от 14 (четиринадесет) дни, считано от датата на първото заседание на съвета, освен ако в заповедта за образуване на дисциплинарното производство, органът по назначаване не е определил друго.

(2) По решение на дисциплинарния съвет, при наличие на обективни обстоятелства, срокът за произнасяне може да бъде удължен до 7 (седем) дни, като за целта, ако не може да бъде спазен указаният от органа по назначаването срок, се иска удължаване на срока за произнасяне.

**Чл. 7.** Дисциплинарният съвет изяснява фактите и обстоятелствата по извършеното нарушение, както и изслушва устните, разглежда писмените обяснения дадени от съответния служител и обсъжда представените от него доказателства.

**Чл. 8.** Дисциплинарният съвет може по своя инициатива да събере допълнителни данни и да изслуша свидетели за получаване на по-пълна информация относно извършеното нарушение.

**Чл. 9.** Дисциплинарният съвет се произнася с решение. Решенията се вземат с мнозинство от две трети от състава си. Решението съдържа становище относно наличието на основание за дисциплинарна отговорност, както и относно вида и размера на съответното на извършеното нарушение дисциплинарно наказание.

**Чл. 10.** Решението на дисциплинарния съвет се представя, заедно с цялата преписка по делото, на дисциплинарно наказващия орган в 7-дневен срок от приемане на решението, освен ако в заповедта за образуване на дисциплинарно производство, органът по назначаване не е определил друго.

# **ЗАКЛЮЧИТЕЛНИ РАЗПОРЕДБИ**

**§1.** Настоящите правила подлежат на периодичен преглед и актуализиране при възникнала необходимост.

**§2.** За неуредени в тези правила въпроси се прилагат разпоредбите на Закона за държавния служител.

**§3.** Правилата могат да се допълват и изменят със заповед на директора на Областна дирекция „Земеделие” - София област.

**§4.** Настоящите правила влизат в сила от деня на утвърждаването им със Заповед № РД-07-8/24.03.2023 г. на директора на Областна дирекция „Земеделие” - София област.